KIRJALLINEN KYSYMYS E-0920/01 esittäjä(t): Luciano Caveri (ELDR) komissiolle. Vastaus parlamentin komissiolle esittämään kysymykseen E-3400/00, joka koski ranskan kielen virallista asemaa Aostanlaaksossa.



Virallinen lehti nro 261 E , 18/09/2001 s. 0218 - 0218



KIRJALLINEN KYSYMYS E-0920/01 esittäjä(t): Luciano Caveri (ELDR) komissiolle (28. maaliskuuta 2001) Aihe: Vastaus parlamentin komissiolle esittämään kysymykseen E-3400/00, joka koski ranskan kielen virallista asemaa Aostanlaaksossa Haluaisin huomauttaa muutamista seikoista komission vastauksen johdosta, jonka se antoi parlamentin ranskan kielen virallisesta asemasta Aostanlaaksossa esittämään kysymykseen. - Aostanlaakson kaksikielisyys pohjautuu perustuslakiin, joka konkretisoitiin erityisellä vuonna 1948 annetulla alueen autonomiaa koskevalla asetuksella. - Italian perustuslakituomioistuin vahvisti 11. joulukuuta 1969 antamallaan tuomiolla nro 156, että ranskan ja italian kielen samanarvoisiksi tunnustamisesta säädetään asetuksen 38 pykälän 1 momentilla ja että kielten samanarvoisuus perustuu siihen, että alueella vallitsee käytännössä täysi kaksikielisyys, minkä vuoksi perustuslaissa taataan mahdollisuus käyttää tasavertaisesti näitä kahta kieltä. Tuomiossa vahvistettiin myös, että Aostanlaaksossa kumpaakaan kieltä ei pidetä sen enempää virallisena kuin toistakaan (päin vastoin kuin Bolzanon monikielisessä maakunnassa, jossa asetuksen 84 pykälän mukaisesti italia on virallinen kieli). Tämä merkitsee, että ranska on Aostanlaakson virallinen kieli. Katsooko komissio siis, että sen olisi aiheellista tarkistaa aiemmassa vastauksessaan esittämäänsä kantaa? Viviane Redingin komission puolesta antama vastaus (7. toukokuuta 2001) Komissio kiittää arvoisaa parlamentin jäsentä ranskan kielen asemaa Aostanlaaksossa ja tämän italialaisen seudun kaksikielisyyttä koskevista juridisista täsmennyksistä. Kuten arvoisan parlamentin jäsenen kysymykseen E-3400/00 annetussa vastauksessa(1) selvitettiin, Tervetuloa Eurooppaan -CD-ROMin tarkoituksena on tutustuttaa Euroopan unionin jäsenvaltioihin. Kunkin jäsenvaltion esittelyt sisältävät lyhyen viestin jäsenvaltion virallisilla kielillä. Kielet on valittu siten, että niillä on virallisen kielen asema jäsenvaltiossa. Esimerkiksi Suomessa suomi ja ruotsi ovat maan viralliset kielet, ja CD-ROMilla on suullinen esittely kummallakin kielellä. Espanjassa taas kastilia on jäsenvaltion virallinen kieli, vaikka autonomisten alueiden kielet ovat myös maan virallisia kieliä, ja suullinen esittely on vain kastiliaksi, mutta siinä mainitaan autonomisten alueiden viralliset kielet. Italian tasavallan virallinen kieli on italia, kuten historiallisista kielivähemmistöistä 15. joulukuuta 1999 annetun lain nro 482 1 pykälässä mainitaan. Esittely CD-ROMilla on siis italiaksi, ja siinä mainitaan ainoastaan italian kieli kansallisella tasolla. Italian monikielisyydestä mainitaan kuitenkin CD-ROMin väestöä käsittelevässä osassa, että italia on virallinen kieli, mutta Etelä-Tirolissa puhutaan saksaa, Aostanlaaksossa ranskaa, Triestessä ja Goriziassa sloveenia ja joissakin Etelä-Tirolin laaksoissa retoromaania, ja että Italiassa puhutaan yhteensä kahtatoista kieltä. (1) EYVL C 151 E, 22.5.2001, s. 157.